তথ্যবিবরণী নম্বর : ২৯৫০

**প্রান্তিক জনগোষ্ঠীর উন্নয়ন ব্যতীত টেকসই উন্নয়ন সম্ভব নয়**

**--ধর্ম প্রতিমন্ত্রী**

ইসলামপুর, ১২ আষাঢ় (২৫ জুন) :

ধর্ম প্রতিমন্ত্রী মোঃ ফরিদুল হক খান বলেছেন, প্রান্তিক জনগোষ্ঠীর উন্নয়ন ব্যতীত টেকসই উন্নয়ন সম্ভব নয়।  দেশের মানুষের টেকসই  তথা প্রকৃত উন্নয়নের লক্ষ্যে সরকার প্রান্তিক জনগোষ্ঠীর দারিদ্র্য নিরসনে  বিভিন্ন সামাজিক নিরাপত্তা ও দারিদ্র্য বিমোচন কার্যক্রম বাস্তবায়ন করছে।

প্রতিমন্ত্রী আজ ইসলামপুর উপজেলা প্রশাসন আয়োজিত ইসলামপুর উত্তর সিরাজাবাদ সরকারি প্রাথমিক বিদ্যালয় মাঠে  "কুড়িগ্রাম ও জামালপুর জেলার প্রান্তিক জনগোষ্ঠীর দারিদ্র্য হ্রাসকরণ শীর্ষক"  প্রকল্পের আওতায় পলবান্ধা ইউনিয়নের প্রান্তিক জনগোষ্ঠীর মাঝে গরু বিতরণ অনুষ্ঠানে এসব কথা বলেন।

প্রতিমন্ত্রী বলেন, প্রধানমন্ত্রী শেখ হাসিনা শুধু পিছিয়ে পড়া জনগোষ্ঠীর জন্যেই নয়, বরং নদী ভাঙন, বন্যা ইত্যাদি  প্রাকৃতিক কারণে অনুন্নত জনপদ ও অঞ্চলের মানুষের কল্যাণে বিশেষ  প্রকল্প বাস্তবায়ন করছেন। তিনি বলেন,  সমাজের বঞ্চিত এবং পিছিয়ে পড়া জনগোষ্ঠীর প্রতি বিশেষভাবে দৃষ্টি দিয়ে প্রধানমন্ত্রী শেখ হাসিনা দরিদ্র জনগোষ্ঠীকে বিভিন্ন ভাতা, অনুদান, খাদ্য সহায়তা, স্বল্প সুদে ঋণ,  প্রয়োজনীয় প্রশিক্ষণ করে মানব সম্পদ হিসেবে তৈরি করছেন। এর ফলে বাংলাদেশের সামাজিক ক্ষেত্রে বিরাট পরিবর্তন সাধিত হচ্ছে।

ইসলামপুর উপজেলার নির্বাহী অফিসার এস এম মাজহারুল ইসলামের সভাপতিত্বে অনুষ্ঠিত সভায় সংসদ সদস্য হোসনে আরা,  ইসলামপুর উপজেলা পরিষদের চেয়ারম্যান এডভোকেট মোঃ জামাল আব্দুন নাছের বাবুল ও প্রকল্প পরিচালক বক্তব্য রাখেন।

#

আনোয়ার/নাইচ/রফিকুর/রেজাউল/২০২১/২২৪৫ ঘণ্টা

তথ্যবিবরণী নম্বর : ২৯৪৯

**কিরগিজ রাষ্ট্রপতির নিকট বাংলাদেশ রাষ্ট্রদূতের পরিচয়পত্র পেশ**

তাসখন্দ, ১২ আষাঢ় (২৫ জুন) :

বাংলাদেশের রাষ্ট্রদূত মোঃ জাহাঙ্গীর আলম ২৪ জুন কিরগিজ প্রজাতন্ত্রের রাষ্ট্রপতির কাছে দেশটির রাজধানী বিসকেকে তাঁর পরিচয়পত্র প্রদান করেন। এ সময় কিরগিজস্তানের রাষ্ট্রপ্রতি বাংলাদেশের রাষ্ট্রদূতের সাথে একটি সংক্ষিপ্ত বৈঠক করেন।

বৈঠকে বাংলাদেশের রাষ্ট্রদূত বাংলাদেশের তৈরি পোশাক, ঔষধ, পাঠ, চামড়া ও অন্যান্য শিল্প খাতে বাংলাদেশের উল্লেখযোগ্য অগ্রগতির বিষয়ে অবহিত করেন। এ সময়ে কিরগিজ প্রজাতন্ত্রের রাষ্ট্রপতি বাংলাদেশ রাষ্ট্রদূতের কাছে বাংলাদেশি উদ্যোক্তাদের কিরগিজস্তানে টেক্সটাইল ও ফার্মাসিউটিক্যাল খাতে সরকারি সহায়তা প্রদানের আশ্বাস দেন।

আলোচনাকালে রাষ্ট্রদূত দুটি মুসলিম ভ্রাতৃপ্রতিম দেশের মধ্যে বিভিন্ন দ্বিপাক্ষিক বিষয়ে নিয়মিত পর্যালোচনার জন্য ফরেন অফিস কনসালটেশন বৈঠকের বিষয়ে এম.ও.ইউ স্বাক্ষরের ব্যাপারে গুরুত্ব আরোপ করেন। এ বিষয়ে একটি সমঝোতা স্বাক্ষরের প্রয়োজনীয় উদ্যোগ গ্রহণের জন্য তিনি বৈঠকে উপস্থিত পররাষ্ট্রমন্ত্রীকে নির্দেশনা প্রদান করেন।

#

নৃপেন্দ্র/নাইচ/রফিকুর/রেজাউল/২০২১/২২৩৫ ঘণ্টা

তথ্যবিবরণী নম্বর : ২৯৪৮

**বুনিয়াদি প্রশিক্ষণ কর্মকর্তাদের পেশাগত দক্ষতা বৃদ্ধির অপরিহার্য অনুষঙ্গ**

**-- শ্রম প্রতিমন্ত্রী**

ঢাকা, ১২ আষাঢ় (২৫ জুন) :

শ্রম ও কর্মসংস্থান প্রতিমন্ত্রী বেগম মন্নুজান সুফিয়ান বলেছেন, বুনিয়াদী প্রশিক্ষণ কর্মকর্তাদের পেশাগত দক্ষতা বৃদ্ধির অপরিহার্য অনুষঙ্গ।

প্রতিমন্ত্রী আজ রাজধানীর হোটেল সোনারগাঁওয়ে বিয়াম ফাউন্ডেশন কর্তৃক কলকারখানা ও প্রতিষ্ঠান পরিদর্শন অধিদপ্তরের সহকারী মহাপরিদর্শক এবং শ্রম পরিদর্শকগণের বুনিয়াদি প্রশিক্ষণের সমাপনী অনুষ্ঠানে প্রধান অতিথির বক্তৃতায় এ কথা বলেন।

প্রতিমন্ত্রী বলেন, বর্তমানে বাংলাদেশের শ্রম পরিদর্শন ব্যবস্থা গর্ব করার মতো অবস্থায় দাঁড়িয়েছে। ২০১২ এবং ২০১৩ সালে পোশাক খাতে দুটি  দুর্ঘটনার পর প্রধানমন্ত্রী শেখ হাসিনার দক্ষ ও গতিশীল নেতৃত্বে বাংলাদেশে শ্রম পরিদর্শন ব্যবস্থায় আমূল পরিবর্তন আনতে সরকার সক্ষম হয়েছে। কারখানাগুলোতে পরিদর্শন কার্যক্রম জোরদার করা হয়েছে। ত্রুটিপূর্ণ পোশাক কারখানাগুলো চিহ্নিতকরণ এবং ত্রুটি সংস্কারে ব্যাপক কার্যক্রম গ্রহণ করা হয়েছে। ইতোমধ্যে এ বিষয়ে বাংলাদেশ যথেষ্ট সাফল্য অর্জন করে আন্তর্জাতিক শ্রম সংস্থাসহ বিশ্বের বিভিন্ন দেশ কর্তৃক প্রশংসা অর্জন করেছে। বাংলাদেশ এখন নিরাপদ কর্মপরিবেশের রোল মডেল। শোভন কর্মপরিবেশ নিশ্চিত করে ২০৩০ সালের মধ্যে এসডিজি বাস্তবায়ন এবং ২০৪১ সালের মধ্যে উন্নত দেশ হিসেবে আত্মপ্রকাশের মাধ্যমে সরকার জাতির পিতা বঙ্গবন্ধু শেখ মুজিবুর রহমানের স্বপ্নের সোনার বাংলা গড়তে সক্ষম হবে বলে জানান। প্রশিক্ষণপ্রাপ্ত কর্মকর্তাগণ কর্মক্ষেত্রে সময়ানুবর্তিতা, শুদ্ধাচার, নিষ্ঠা, দক্ষতার সমন্বয়ে দেশের শ্রম খাতে উত্তরোত্তর উন্নতি সাধনের মাধ্যমে দেশ ও জাতির সেবায় আত্মনিয়োগ করবেন বলে প্রতিমন্ত্রী আশা করেন।

বিয়াম ফাউন্ডেশনের মহাপরিচালক ড. এম মিজানুর রহমানের সভাপতিত্বে অনুষ্ঠানে মন্ত্রণালয়ের সচিবকেএমআব্দুসসালাম, প্রধানমন্ত্রীর কার্যালয়ের মহাপরিচালক মুনিরা সুলতানা এনডিসি, কলকারখানা ও প্রতিষ্ঠান পরিদর্শন অধিদপ্তরের মহাপরিদর্শক মোঃ নাসির উদ্দিন আহমেদ, শ্রম অধিদপ্তরের অতিরিক্ত মহাপরিচালক আব্দুর লতিফ খান এবং বিয়াম ফাউন্ডেশনের পরিচালক প্রশিক্ষণ মো. আব্দুল মালেক বক্তৃতা করেন। আইএলও এর আরএমজি প্রোগ্রামের চিফ টেকনিক্যাল এডভাইজার জর্জ ফলার অনলাইনে সংযুক্ত হয়ে বক্তৃতা করেন। সমাপনী অনুষ্ঠান এবং প্রশিক্ষণ কোর্সের সার্বিক ব্যবস্থপনায় ছিলেন কলকারখানা ও প্রতিষ্ঠান পরিদর্শন অধিদপ্তরের উপ-মহাপরিদর্শক কামরুল হাসান। অনুষ্ঠানে  মন্ত্রণালয় এবং কলকারখানা ও প্রতিষ্ঠান পরিদর্শন অধিদপ্তরের কর্মকর্তাগণ উপস্থিত ছিলেন।

অনুষ্ঠানে প্রতিমন্ত্রী বিয়াম ফাউন্ডেশন আয়োজিত দু'মাস ব্যাপী বুনিয়াদি প্রশিক্ষণ গ্রহণকারী ৩০ জন কর্মকর্তার হাতে সনদপত্র তুলে দেন।

#

আকতারুল/নাইচ/রফিকুল/রেজাউল/২০২১/২২২০ ঘণ্টা

তথ্যবিবরণী নম্বর : ২৯৪৭

**আগামী সোমবার থেকে সারা দেশে কঠোর লকডাউন**

ঢাকা, ১২ আষাঢ় (২৫ জুন) :

কোভিড-১৯ সংক্রমণ রোধকল্পে আগামী ২৮ জুন সোমবার থেকে সাত দিনের জন্য সারা দেশে কঠোর লকডাউন পালন করা হবে।

এ সময় জরুরি পরিষেবা ছাড়া সকল সরকারি বেসরকারি অফিস বন্ধ থাকবে। জরুরি পণ্যবাহী ব্যতীত সকল প্রকার যানবাহন চলাচল বন্ধ থাকবে। শুধু এম্বুলেন্স ও চিকিৎসা সংক্রান্ত কাজে যানবাহন চলাচল করতে পারবে।

জরুরি কারণ ছাড়া বাড়ির বাইরে কেউ বের হতে পারবে না। গণমাধ্যম এর আওতাবহির্ভূত থাকবে।

এ বিষয়ে আরো বিস্তারিত প্রজ্ঞাপন আগামীকাল মন্ত্রিপরিষদ বিভাগ থেকে জারি করা হবে।

#

সুরথ/নাইচ/রফিকুল/রেজাউল/২০২১/২০৫০ ঘণ্টা

তথ্যবিবরণী নম্বর : ২৯৪৬

**শুধু বস্তুগত নয়, টেকসই উন্নয়নে প্রয়োজন  মানুষের আত্মিক উন্নতিও**

**--তথ্য ও সম্প্রচার মন্ত্রী**

চট্টগ্রাম, ১২ আষাঢ় (২৫ জুন) :

উন্নয়নকে টেকসই করতে বস্তুগত উন্নয়নের পাশাপাশি মূল্যবোধ, দেশাত্মবোধ ও মমত্ববোধের সমন্বয়ে মানুষের আত্মিক উন্নয়ন প্রয়োজন, বলেছেন আওয়ামী লীগের যুগ্ম সাধারণ সম্পাদক এবং তথ্য ও সম্প্রচারমন্ত্রী ড. হাছান মাহ্‌মুদ। তিনি বলেন, আমরা এমন একটি রাষ্ট্র রচনা করতে চাই, যেটি বস্তুগত দিক দিয়ে উন্নত হবে এবং একইসাথে মানবিকও হবে। বস্তুগতভাবে উন্নত কিন্তু বাবা-মা’দের বৃদ্ধাশ্রমে যেতে হবে, রাস্তায় দুর্ঘটনায় মানুষ কাতরাবে কিন্তু পাশ দিয়ে যাওয়া কেউ ফিরেও তাকাবেনা, কখন পুলিশ এসে লাশ নিয়ে যাবে এমন ভাববে, সেই উন্নয়ন ও সমাজ আমরা চাই না।

আজ চট্টগ্রামে হোটেল র‍্যাডিসন ব্লু’র মেজবান হলে রোটারি ইন্টারন্যাশনাল ডিস্ট্রিক্ট ৩২৮২ আয়োজিত কনফারেন্স-২০২১ এ প্রধান অতিথির বক্তব্যে  তথ্যমন্ত্রী এসকল কথা বলেন। সম্মেলনের আহ্বায়ক মোহাম্মদ তৈয়বের সভাপতিত্বে রোটারি ইন্টারন্যাশনালের প্রেসিডেন্টের প্রতিনিধি পিডিজি কেএম জয়নুল আবেদীন, জেলা গভর্নর ড. বেলাল উদ্দিন আহমেদ, রোটারিয়ান ফাতেমা জেবুন্নেছা প্রমুখ অনুষ্ঠানে বক্তব্য দেন।

ড. হাছান প্রতিষ্ঠালগ্ন থেকে মানবতার সেবার ব্রত নিয়ে রোটারি ক্লাবের কাজের প্রশংসা করেন। করোনাপীড়িত বিশ্বের দিকে তাকিয়ে তিনি বলেন, মানুষ অনেক উন্নতি করেছে, কিন্তু করোনা মহামারিতে দেখা যাচ্ছে, মানুষ একটি অদৃশ্য জীবাণুর কাছে কত অসহায়। পৃথিবীর সবচেয়ে শক্তিধর দেশটিও অসহায়, সবচেয়ে দরিদ্র দেশটিও অসহায়।

সেকারণে দেশে দেশে যুদ্ধ বিগ্রহের জন্য অর্থ ব্যয় না করে মানুষের স্বাস্থ্যসেবা নিশ্চিত করা ও ভবিষ্যতের মহামারি থেকে মানুষকে রক্ষায় মনোযোগ দেয়ার ওপর গুরুত্বারোপ করে তথ্যমন্ত্রী আক্ষেপ করে বলেন, এখনও পৃথিবীর রাষ্ট্রসমূহ সামরিক ব্যয় কমিয়ে এখাতে যতটুকু ব্যয় প্রয়োজন সেটুকু করছে না, এটিই বাস্তবতা। করোনা মহামারির মধ্যেও বিশ্বে শরণার্থীর সংখ্যা কয়েক কোটি বেড়েছে। পৃথিবীতে শান্তিপ্রতিষ্ঠা অত্যন্ত গুরুত্বপূর্ণ।

সমস্ত প্রতিকূলতার মধ্যেও বাংলাদেশ এগিয়ে যাচ্ছে, সবচেয়ে ঘনবসতিপূর্ণ এবং মাথাপিছু কৃষিজমির পরিমাণ সর্বনিম্ন হবার পরও ঘূর্ণিঝড়, বন্যা, জলোচ্ছ্বাস মোকাবিলা করে বাংলাদেশ খাদ্যে স্বয়ংসম্পূর্ণতা অর্জন করে বিশ্ব খাদ্য সংস্থাকেও অবাক করে দিয়েছে, উল্লেখ করেন ড. হাছান।

তিনি বলেন, বাংলাদেশ ধান উৎপাদনে পৃথিবীতে তৃতীয়, সবজি ও মিঠাপানির মাছ উৎপাদনে চতুর্থ, আলু উৎপাদনে সপ্তম। অথচ আয়তনের দিক দিয়ে পৃথিবীতে ৯২তম। এটি সম্ভবপর হয়েছে জননেত্রী শেখ হাসিনার সঠিক নেতৃত্ব, কৃষিতে যন্ত্রের ব্যবহার এবং আমাদের কৃষকসহ বিপুল জনগোষ্ঠীর পরিশ্রমের কারণে।

আওয়ামী লীগের যুগ্ম সাধারণ সম্পাদক হাছান মাহমুদ জানান, করোনা মহামারির মধ্যে ২০২০ সালে পৃথিবীতে মাত্র ২০টি দেশে ধ্বনাত্মক জিডিপি প্রবৃদ্ধি হয়েছে। তার মধ্যে বাংলাদেশের অবস্থান তৃতীয়। করোনার মধ্যেও আমাদের মাথাপিছু আয় ২০০ ডলার বৃদ্ধি পেয়েছে। সেটিও সম্ভবপর হয়েছে বঙ্গবন্ধুকন্যার সঠিক নেতৃত্ব ও সম্মিলিত প্রচেষ্টার কারণে। প্রধানমন্ত্রী শেখ হাসিনা একশ'টি অর্থনৈতিক অঞ্চল তৈরির ঘোষণা দিয়েছেন। চট্টগ্রামের মিরসরাইয়ে দেশের সর্ববৃহৎ অর্থনৈতিক অঞ্চল প্রতিষ্ঠার কাজ চলছে, উল্লেখ করেন তথ্যমন্ত্রী।

#

আকরাম/নাইচ/রফিকুল/রেজাউল/২০২১/১৯৫০ ঘণ্টা

তথ্যবিবরণী নম্বর : ২৯৪৫

**কোভিড**-**১৯ সংক্রান্ত সর্বশেষ প্রতিবেদন**

ঢাকা, ১২ আষাঢ় (২৫ জুন) :

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ২৭ হাজার ৬৫৩ জনের নমুনা পরীক্ষা করে ৫ হাজার ৮৬৯ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৮ লাখ ৭৮ হাজার ৮০৪ জন।

গত ২৪ ঘণ্টায় ১০৮জন-সহ এ পর্যন্ত ১৩ হাজার ৯৭৬ জন এ রোগে মৃত্যুবরণ করেছেন।

করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ৭ লাখ ৯৭ হাজার ৫৫৯ জন।

#

দলিল/নাইচ/রফিকুল/রেজাউল/২০২১/১৯২০ ঘণ্টা

তথ্যবিবরণী নম্বর : ২৯৪৪

**বীর মুক্তিযোদ্ধা মঈনউদ্দিন মণ্ডলের মৃত্যুতে বিজ্ঞান ও প্রযুক্তি মন্ত্রীর শোক**

ঢাকা, ১১ আষাঢ় (২৫ জুন) :

চাঁপাইনবাবগঞ্জ জেলা আওয়ামী লীগের সভাপতি, জেলা পরিষদ চেয়ারম্যান ও বীর মুক্তিযোদ্ধা মঈনউদ্দিন মণ্ডলের মৃত্যুতে গভীর শোক ও দুঃখ প্রকাশ করেছেন বিজ্ঞান ও প্রযুক্তি মন্ত্রী স্থপতি ইয়াফেস ওসমান।

মন্ত্রী এক শোকবার্তায় বলেন, মরহুম মঈনউদ্দিন মণ্ডল ছিলেন একজন দেশপ্রেমিক রাজনীতিবিদ ও বীর মুক্তিযোদ্ধা । তার মৃত্যুতে জাতির অপূরণীয় ক্ষতি হলো।

তিনি মরহুম মঈনউদ্দিন মণ্ডলের আত্মার মাগফেরাত কামনা করেন ও তাঁর শোকসন্তপ্ত পরিবারের প্রতি সমবেদনা জানান।

উল্লেখ্য মঈনউদ্দিন মণ্ডল আজ রাজধানীর একটি হাসপাতালে চিকিৎসাধীন অবস্থায় ইন্তেকাল করেন। মৃত্যুকালে তার বয়স হয়েছিল ৬৭।

#

বিবেকানন্দ/পাশা/রফিকুল/রেজাউল/২০২১/১৭০০ ঘণ্টা

তথ্যবিবরণী নম্বর : ২৯৪৩

**চাঁপাইনবাবগঞ্জ আওয়ামী লীগের সভাপতির মৃত্যুতে পররাষ্ট্র প্রতিমন্ত্রীর শোক**

ঢাকা, ১১ আষাঢ় (২৫ জুন) :

চাঁপাইনবাবগঞ্জ জেলা আওয়ামী লীগের সভাপতি,  জেলা পরিষদের চেয়ারম্যান এবং  বীর মুক্তিযোদ্ধা মঈনুদ্দীন মন্ডলের মৃত্যুতে গভীর শোক ও দুঃখপ্রকাশ করছেন পররাষ্ট্র প্রতিমিন্ত্রী মোঃ শাহরয়িার আলম।

শোকবার্তায় পররাষ্ট্র প্রতিমন্ত্রী বলেন, বঙ্গবন্ধুর আদর্শের ধারক-বাহক মঈনুদ্দীন মন্ডলের মৃত্যুতে জাতি একজন প্রগতিশীল চেতনার অধিকারী শ্রেষ্ঠ সন্তানকে হারালো। দেশের রাজনীতিতে এ প্রবীণ রাজনীতিবিদের অবদান বাঙালি চিরদিন স্মরণ রাখবে।

পররাষ্ট্র প্রতিমন্ত্রী মরহুমের বিদেহী আত্মার মাগফেরাত কামনা করে শোকসন্তপ্ত পরিবারের প্রতি গভীর সমবেদনা জানান।

#

তৌহিদুল/শাহ আলম/জুলফিকার/রেজ্জাকুল/মাসুম/২০২১/১১০০ ঘণ্টা

**তথ্যবিবরণী নম্বর : ২৯৪১**

**মাল্টার প্রেসিডেন্টের কাছে নবনিযুক্ত হাইকমিশনারের পরিচয়পত্র পেশ**

এথেন্স, গ্রিস, (২৫ জুন)

মাল্টায় নবনিযুক্ত বাংলাদেশের হাইকমিশনার আসুদ আহ্‌মেদ বৃহস্পতিবার সেদেশের রাষ্ট্রপতি ড. জর্জ ভেল্লার কাছে অনাবাসী হাইকমিশনার হিসেবে পরিচয়পত্র পেশ করেন। হাইকমিশনার রাষ্ট্রপতিকে বাংলাদেশের রাষ্ট্রপতি মোঃ আবদুল হামিদ এবং প্রধানমন্ত্রী শেখ হাসিনার শুভেচ্ছা পৌঁছে দেন।

মাল্টার রাষ্ট্রপতি বাংলাদেশ এবং মাল্টার বিদ্যমান চমৎকার দ্বিপাক্ষিক সম্পর্কের কথা উল্লেখ করে বলেন, এই সম্পর্ক আরো ফলপ্রসূ ও মজবুত করা সম্ভব। ড. জর্জ ভেল্লা গণহত্যা ও নির্যাতনের শিকার মিয়ানমারের সংখ্যালঘু রোহিঙ্গা-জনগোষ্ঠীকে আশ্রয় দেয়ার জন্য প্রধানমন্ত্রী শেখ হাসিনা এবং তার সরকারের প্রশংসা করে বলেন, এতে বিদ্যমান সীমাবদ্ধতার মধ্যেও মানবতারক্ষায় বাংলাদেশের দৃঢ়প্রতিজ্ঞার বহিঃপ্রকাশ ঘটেছে। পাশাপাশি তিনি রোহিঙ্গা-সমস্যার সমাধানে আন্তর্জাতিক সম্প্রদায় কার্যকর ভূমিকা পালনে ব্যর্থ হয়েছে উল্লেখ করে হতাশা ব্যক্ত করেন।

মাল্টার রাষ্ট্রপতি বৈশ্বিক জলবায়ু-সংকট নিরসনে বাংলাদেশের অগ্রণী ভূমিকা এবং জলবায়ু পরিবর্তনজনিত প্রাকৃতিক দুর্যোগমোকাবিলায় সক্ষম অর্থনৈতিক ভিত্তিবিনির্মাণে বাংলাদেশের সাফল্যের প্রশংসা করেন। প্রাকৃতিক দুর্যোগমোকাবিলায় গৃহীত বিভিন্ন প্রকল্পে মাল্টার কারিগরি সহায়তা ও অভিজ্ঞতা বিনিময়েরও প্রস্তাব দেন। এছাড়া, তিনি নিরাপদ ও নিয়মিত অভিবাসন নিশ্চিতকরণে বাংলাদেশের নেতৃস্থানীয় ভূমিকার কথা উল্লেখ করেন।

হাইকমিশনার আসুদ আহ্‌মেদ বাংলাদেশের রাষ্ট্রপতির পক্ষ থেকে মাল্টার রাষ্ট্রপতিকে বাংলাদেশ সফরের আমন্ত্রণ জানান।

#

শাহ আলম/জুলফিকার /রেজ্জাকুল/মাসুম/২০২১/১১০০ ঘণ্টা

তথ্যবিবরণী নম্বর : ২৯৪২

**পিআইবি’র নতুন পরিচালনাবোর্ড গঠন**

ঢাকা, ১১ আষাঢ় (২৫ জুন) :

প্রেস ইনস্টিটিউট বাংলাদেশ (পিআইবি) আইন, ২০১৮ এর ধারা ৭ অনুযায়ী সরকার দি ডেইলি সান এর সম্পাদক এনামুল হক চৌধুরীকে চেয়ারম্যান এবং প্রেস ইনস্টিটিউট বাংলাদেশ (পিআইবি) এর মহাপরিচালককে সদস্য-সচিব করে ১৫- সদস্যের পরিচালনাবোর্ড গঠন করেছে।

বোর্ডের অন্যান্য সদস্যগণ হলেন- তথ্য ও সম্প্রচার মন্ত্রণালয় কর্তৃক মনোনীত অন্যূন যুগ্মসচিব পদমর্যাদার একজন প্রতিনিধি, জনপ্রশাসন মন্ত্রণালয় কর্তৃক মনোনীত অন্যূন যুগ্মসচিব পদমর্যাদার একজন প্রতিনিধি, অর্থবিভাগ কর্তৃক মনোনীত অন্যূন যুগ্মসচিব পদমর্যাদার একজন প্রতিনিধি, মাধ্যমিক ও উচ্চশিক্ষা বিভাগ কর্তৃক মনোনীত অন্যূন যুগ্মসচিব পদমর্যাদার একজন প্রতিনিধি, তথ্য অধিদফতরের প্রধান তথ্য অফিসার, গণযোগাযোগ ও সাংবাদিকতা বিভাগ, ঢাকা বিশ্ববিদ্যালয় এর চেয়ারম্যান, দৈনিক সমকালের ভারপ্রাপ্ত সম্পাদক মুস্তাফিজ শফি, দি বাংলাদেশ পোস্ট এর প্রধান সম্পাদক সাহাব উদ্দীন, ডিবিসি নিউজ এর প্রধান সম্পাদক এম. মঞ্জুরুল ইসলাম, বাংলাদেশ ফেডারেল সাংবাদিক ইউনিয়নের কোষাধ্যক্ষ দীপ আজাদ, বাংলাদেশ ফেডারেল সাংবাদিক ইউনিয়নের সদস্য শেখ মামুনুর রশীদ, জাতীয় প্রেসক্লাবের সভাপতি ফরিদা ইয়াসমিন ও দৈনিক দেশ বর্তমানের সম্পাদক নাসির উদ্দিন চৌধুরী।

মনোনীত সদস্যগণ মনোনয়নের তারিখ হতে দুইবছর মেয়াদে স্বীয় পদে বহাল থাকবেন বলে তথ্য ও সম্প্রচার মন্ত্রণালয়ের প্রজ্ঞাপনে জানানো হয়েছে।

#

শাহ আলম/জুলফিকার /রেজ্জাকুল/মাসুম/২০২১/১১০০ ঘণ্টা

তথ্যবিবরণী নম্বর : ২৯৩৯

**মাদকদ্রব্যের অপব্যবহার ও পাচারবিরোধী আন্তর্জাতিক দিবসে রাষ্ট্রপতির বাণী**

ঢাকা, ১১ আষাঢ় (২৫ জুন) :

রাষ্ট্রপতি মোঃ আবদুল হামিদ আগামীকাল ২৬ জুন মাদকদ্রব্যের অপব্যবহার ও পাচারবিরোধী আন্তর্জাতিক দিবসউপলক্ষ্যে নিম্নোক্ত বাণী প্রদান করেছেন :

“মাদকবিরোধী জনসচেতনতা ও সামাজিক আন্দোলন গড়ে তোলার লক্ষ্যে বিশ্বব্যাপী চলমান প্রয়াসের সথে তাল মিলিয়ে বাংলাদেশে ‘মাদকদ্রব্যের অপব্যবহার ও অবৈধ পাচারবিরোধী আন্তর্জাতিক দিবস ২০২১’ পালনের উদ্যোগকে আমি স্বাগত জানাই।

বাংলাদেশ মাদক উৎপাদনকারী দেশ না হলেও বর্তমানে এদেশের যুবসমাজের মধ্যে মাদকাসক্তি এবং এর ক্ষতিকর প্রতিক্রিয়া প্রকট হয়ে উঠেছে। চুরি, ডাকাতি, ছিনতাই, চাঁদাবাজিসহ বিভিন্ন সন্ত্রাসী কার্যকলাপের সঙ্গে অবৈধ মাদকব্যবসায় ও মাদকাসক্তির গভীর যোগসূত্র রয়েছে। মাদকদ্রব্য আমাদের জনস্বাস্থ্য, শান্তি-শৃঙ্খলা, আর্থসামাজিক স্থিতিশীলতা ও নিরাপত্তার জন্য হুমকিস্বরূপ । তাই মাদকনিয়ন্ত্রণে চলমান সকল আন্তর্জাতিক ও আঞ্চলিক প্রয়াস এবং কার্যক্রমের সঙ্গে বাংলাদেশ একাত্মতা প্রকাশ করেছে। বাংলাদেশ মাদকনিয়ন্ত্রণের সকল আন্তর্জাতিক কনভেনশনে সাক্ষরদাতা। এ বিষয়ে বেশ কয়েকটি প্রতিবেশী দেশের সাথে বাংলাদেশ দ্বিপাক্ষিক চুক্তি সম্পাদন করেছে। সংবিধানের ১৮ নং অনুচ্ছেদে মাদকনিয়ন্ত্রণের মূলনীতি বিধৃত আছে। এ মূলনীতি এবং আন্তর্জাতিক কনভেনশনসমূহের রূপরেখা বাস্তবায়নে ‌‌‌‌‌‌‌‌‌‍‌‘মাদকদ্রব্য নিয়ন্ত্রণ আইন' প্রণীত হয়েছে। মাদকের বিরুদ্ধে নিয়মিত অভিযানের পাশাপাশি মাদক-চোরাচালন প্রতিরোধে দেশের সীমান্ত এবং উপকূলীয় এলাকায় সংশ্লিষ্ট আইনশৃঙ্খলারক্ষা-বাহিনীর টহল জোরদার করা অত্যন্ত জরুরি। আমি আশা করি, নিয়মিত মাদকবিরোধী অভিযানপরিচালনার মাধ্যমে দেশে মাদকদ্রব্যের বিস্তাররোধ সম্ভব হবে এবং দেশের যুবসমাজ সুন্দর ও উজ্জ্বল ভবিষ্যতের পথে এগিয়ে যাবে।

মাদকাসক্তি একটি বহুমুখী ও বহুমাত্রিক জটিল সমস্যা। কোনো একক সংস্থার পক্ষে যেমন এ জটিল সমস্যার মোকাবিলা সম্ভব নয়, তেমনি শুধু আইনের প্রয়োগ করেও এর নিরসন সম্ভব নয়। দেশের যুবসমাজকে মাদকের নীলদংশন থেকে রক্ষা করতে সমাজের সকলস্তরে মাদকের কুফলসম্পর্কে ব্যাপক জনসচেতনতা সৃষ্টি করা প্রয়োজন ও মাদকের বিরুদ্ধে লড়াইয়ে পরিবারের ভূমিকা অত্যন্ত গুরুত্বপূর্ণ। শক্ত পারিবারিক বন্ধন সন্তানকে মাদক ও জঙ্গিবাদের কুপ্রভাব থেকে দূরে রাখে, তাকে সুস্থ-স্বাভাবিক মানুষ হিসাবে গড়ে উঠতে সহায়ক ভূমিকা পালন করে। মাদকদ্রব্যের অপব্যবহার ও অবৈধ-পাচাররোধে আমি সরকারি বেসরকারি সকল সংস্থা, এনজিও ও স্বেচ্ছাসেবী সংগঠনগুলোকে মাদকমুক্ত সুস্থ-সমাজপ্রতিষ্ঠার লক্ষ্যে সামাজিক আন্দোলন গড়ে তোলার আহ্বান জানাচ্ছি।

আমি ‘মাদকদ্রব্যের অপব্যবহার ও অবৈধ পাচারবিরোধী আন্তর্জাতিক দিবস ২০২১’ উপলক্ষ্যে গৃহীত সকল কর্মসূচির সাফল্য কামনা করছি।

জয় বাংলা।

খোদা হাফেজ, বাংলাদেশ চিরজীবী হোক।”

#

ইমরানুল/শাহ আলম/জুলফিকার /রেজ্জাকুল/মাসুম/২০২১/১১০০ ঘণ্টা

**তথ্যবিবরণী নম্বর: ২৯৪০**

মাদকদ্রব্যের অপব্যবহার ও পাচারবিরোধী আন্তর্জাতিক দিবসে প্রধানমন্ত্রীর বাণী

ঢাকা, ১১ আষাঢ় (২৫ জুন) :

প্রধানমন্ত্রী শেখ হাসিনা আগামীকাল ২৬ জুন মাদকদ্রব্যের অপব্যবহার ও পাচারবিরোধী আন্তর্জাতিক দিবস উপলক্ষ্যে নিম্নোক্ত বাণী প্রদান করেছেন :

“মাদকদ্রব্যের অপব্যবহার ও পাচারবিরোধী আন্তর্জাতিক দিবস ২৬ জুন ২০২১ উদযাপন উপলক্ষ্যে মাদকদ্রব্য নিয়ন্ত্রণ অধিদপ্তরের পক্ষ থেকে ক্রোড়পত্র ও স্যুভেনির প্রকাশের উদ্যোগকে আমি স্বাগত জানাচ্ছি।

সর্বকালের সর্বশ্রেষ্ঠ বাঙালি, জাতির পিতা বঙ্গবন্ধু শেখ মুজিবুর রহমান স্বাধীন বাংলাদেশের সংবিধানে মাদকদ্রব্য-নিয়ন্ত্রণে সুস্পষ্ট নির্দেশনা দেন। আমাদের সংবিধানের ১৮ (১) নম্বর অনুচ্ছেদে মদ্য ও অন্যান্য মাদক পানীয় এবং স্বাস্থ্যহানিকর ভেষজের ব্যবহার নিষিদ্ধ করার জন্য রাষ্ট্রকে কার্যকর ব্যবস্থাগ্রহণ করতে বলা হয়েছে।

বর্তমান আওয়ামী লীগ সরকারের ২০১৮ সালের নির্বাচনি ইশতেহারে মাদকদ্রব্য-নিয়ন্ত্রণের সুস্পষ্ট লক্ষ্য ও পরিকল্পনা রয়েছে। মাদকের ছোবল থেকে তরুণ ও যুবসমাজকে রক্ষা করতে আমরা নানামুখী কার্যক্রম বাস্তবায়ন করছি। আমাদের সরকার গত অর্থবছরে ৯১টি বেসরকারি মাদকাসক্তি নিরাময়কেন্দ্রকে অনুদান প্রদানের পাশাপাশি চলতি অর্থবছরে অনুদানের পরিমাণ বৃদ্ধি করেছে। ইতোমধ্যে সরকারি অর্থায়নে ৭টি বিভাগীয় শহরে ২০০ শয্যার মাদকাসক্তি নিরাময় কেন্দ্রস্থাপনের পরিকল্পনা গ্রহণ করা হয়েছে। এসডিজির লক্ষ্য-বাস্তবায়ন এবং দেশে মাদকাসক্তি পর্যায়ক্রমে শূন্যের কোঠায় নামিয়ে আনার জন্য বর্তমান সরকার নিরলসভাবে কাজ করে যাচ্ছে। যুবকদের আত্মকর্মসংস্থানের জন্য ন্যাশনাল সার্ভিস কর্মসূচি বাস্তবায়ন করা হচ্ছে। যুবঋণ দিয়ে তাদের আত্মকর্মসংস্থানের ব্যবস্থা করা হয়েছে। দেশের আইটিখাতে বিনিয়োগ বাড়ানো হয়েছে, ফলে কর্মসংস্থান বাড়ছে। ১০০টি বিশেষ অর্থনৈতিক অঞ্চল প্রতিষ্ঠা করা হচ্ছে, এতে ১ কোটির বেশি লোকের কর্মসংস্থান সৃষ্টি হবে। আমাদের সরকারের সময়োপযোগী পদক্ষেপের ফলে সীমান্ত-এলাকায় অবৈধ -পাচার অনেক কমে এসেছে এবং আরও কমিয়ে আনতে প্রয়োজনীয় ব্যবস্থা নেয়া হচ্ছে।

মাদকের চাহিদাহ্রাসের লক্ষ্যে মাদকনিরোধ-শিক্ষা, মাদকবিরোধী জনসচেতনতার বিকাশ, সামাজিক উদ্বুদ্ধকরণ, সামাজিক-আন্দোলন এবং মাদকবিরোধী বিভিন্ন প্রকার প্রচারকার্যক্রম পরিচালিত হচ্ছে। আমি মাদকসমস্যার সমাধানে সরকারের পাশাপাশি বেসরকারি সংগঠন, শিক্ষক, সকল ধর্মের নেতৃবৃন্দ, পিতা-মাতা, সুশীল সমাজ, অভিভাবকসহ সকল শ্রেণি-পেশার মানুষকে এগিয়ে আসার আহ্বান জানাই।

আমি এ দিবস উপলক্ষ্যে আয়োজিত সকল কর্মসূচির সাফল্য কামনা করছি।

জয় বাংলা, জয় বঙ্গবন্ধু

বাংলাদেশ চিরজীবী হোক।”

#

আশরাফ/শাহ আলম/জুলফিকার/রেজ্জাকুল/মাসুম/২০২১/১১০০ ঘণ্টা